Közzétett három videót a Pentagon, hivatalosan is ufók vannak rajtuk
Évek óta keringenek már az interneten azok a felvételek, melyeken különös, repülő objektumok láthatók. A videókat most az amerikai védelmi minisztérium is kiadta, jelezvén, hogy valóban azonosítatlan repülő tárgyakról van szó.
A Pentagon, vagyis az amerikai védelmi minisztérium kedden hivatalosan is nyilvánosságra hozott három ufóvideót. Az amerikai haditengerészet által készített, de az internetezők előtt évek óta ismert felvételeken – az illetékesek megfogalmazása szerint – „azonosítatlan légi jelenségek” láthatók.

A videók évekkel korábban, 2004-ben és 2015-ben készültek, de a Pentagon csupán pár hónapja ismerte el, hogy valódiak. A szervezet most pedig, írja a CBS News, bárki által megtekinthetővé tette ezeket, mert úgy vélekedtek, ideje véget vetni a találgatásoknak.

  A felvételek egyikén sem látható érzékeny pillanat.

A videókat még az amerikai sajtó szivárogtatta ki, számos fontos információval: a New York Times írta meg például, hogy az egyik esemény során az amerikai pilóták a Csendes-óceán fölött repültek, amikor egy nagyjából 12 méter hosszú, igen fürge tárgy tűnt fel a radarjukon. A beszámolók szerint a pilóták egyike a tárgy emelkedését látva mindössze annyit mondott, hogy még nem látott ilyen gyors manővert.

  A Pentagon közleménye szerint azt a mai napig nem sikerült kideríteni, mi látható a videókon.

Egy amerikai szenátor, Harry Reid örvendetesnek nevezte, hogy a Pentagon végül kiadta ezeket a felvételeket, noha megfogalmazása szerint csupán a felszínt kapargatjuk, a védelmi minisztérium ennél sokkal több videóval rendelkezik.

A Pentagon bár korábban többször is letagadta, 2017-ben végül beismerte, hogy dollármilliókat költött arra, hogy azonosítatlan repülő tárgyakat és ufóészleléseket vizsgáljon. Arról ugyanakkor semmit nem közöltek, hogy találtak-e valamit, és ha igen, mi volt az. Az összeesküvés-elméletek hívőit mindenesetre figyelmeztették: attól még, hogy egy repülő tárgy azonosítatlan,

  korántsem biztos, hogy földönkívüli.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
UFO ufóészlelés azonosítatlan repülő tárgy amerikai védelmi minisztérium UFO-észlelés UFO-jelenség ufóvideó Pentagon